b'\n_START_ARTICLE_\nNei\xc5\xa1tikimyb\xc4\x97\n_START_PARAGRAPH_\nNei\xc5\xa1tikimyb\xc4\x97 \xe2\x80\x93 artimi santykiai (da\xc5\xbeniausiai suprantama kaip seksas), kuriame bent vienas i\xc5\xa1 partneri\xc5\xb3 yra stabiliuose poros santykiuose su kitu \xc5\xbemogumi. Gali b\xc5\xabti epizodin\xc4\x97 arba sisteminga. Nei\xc5\xa1tikimaujama su \xc4\xafvairiais \xc5\xbemon\xc4\x97mis \xe2\x80\x93 bendradarbiais (vadinamasis tarnybinis romanas), ma\xc5\xbeai pa\xc5\xbe\xc4\xafstamais, senais pa\xc5\xbe\xc4\xafstamais, buvusiais lytiniais partneriais, draug\xc5\xb3 sutuoktiniais, atsitiktinai sutiktais \xc5\xbemon\xc4\x97mis ir kt. Krik\xc5\xa1\xc4\x8dionyb\xc4\x97 pabr\xc4\x97\xc5\xbeia ne tik fizin\xc4\x97s, bet ir dvasin\xc4\x97s i\xc5\xa1tikimyb\xc4\x97s svarb\xc4\x85, t. y. b\xc5\xabti i\xc5\xa1tikimam svarbu ne tik veiksmais, bet ir mintimis._NEWLINE_Nors pastaraisiais de\xc5\xa1imtme\xc4\x8diais ikisantuokinis seksas tapo ma\xc5\xbeiau smerkiamu moral\xc4\x97s pa\xc5\xbeeidimu, ta\xc4\x8diau nei\xc5\xa1tikimyb\xc4\x97 n\xc4\x97ra taip lengvai toleruojama. Daugelyje \xc5\xa1ali\xc5\xb3 ir kult\xc5\xabr\xc5\xb3 tai vertinama kaip apgautojo asmens i\xc5\xa1davyst\xc4\x97, daug kur numatyta kaip nusikaltimas.\n_START_SECTION_\nPrie\xc5\xbeastys\n_START_PARAGRAPH_\nNei\xc5\xa1tikimyb\xc4\x99 lemia \xc4\xafvairios prie\xc5\xbeastys. Gali b\xc5\xabti, kad asmuo n\xc4\x97ra patenkintas emocine ir dvasine aplinka, kokia susidaro santykiuose su nuolatiniu partneriu. Be to, esant priverstiniam lytiniam susilaikymui, kai nuolatinis partneris ilg\xc4\x85 laik\xc4\x85 yra toli, atsiradus progai bent trumpam susirandamas naujas lytinis partneris. I\xc5\xa1 dalies nei\xc5\xa1tikimyb\xc4\x99 skatina ir alkoholis. Naujo partnerio kartais ie\xc5\xa1koma po \xc5\xa1eimos kivir\xc4\x8do, norint atker\xc5\xa1yti, sukelti pavyd\xc4\x85 ar patvirtinti savo savigarb\xc4\x85._NEWLINE_Ypa\xc4\x8d nei\xc5\xa1tikimyb\xc4\x99 skatina tai, kad kuris nors partneris n\xc4\x97ra patenkintas susiklos\xc4\x8diusia pad\xc4\x97timi \xc5\xa1eimoje (namuose). Partnerio d\xc4\x97mesio stoka, santyki\xc5\xb3 atv\xc4\x97simas, grubumas, moters frigidi\xc5\xa1kumas ar vyro impotencija, nepasitenkinimas poros lytiniais santykiais, lytin\xc4\x97s darnos stoka \xe2\x80\x93 visa tai netiesiogiai didina nei\xc5\xa1tikimyb\xc4\x97s poreik\xc4\xaf._NEWLINE_Kai kurie nei\xc5\xa1tikimieji teigia, kad toks elgesys jiems suteikia naujos patirties, jie maloniai pabendrauja su kitu \xc5\xbemogumi, atsipalaiduoja, lengviau praeina nuovargis ir pan. Da\xc5\xbeniausiai minima tai, ko tr\xc5\xabksta \xc5\xa1eimoje. Ta\xc4\x8diau vertinant apskritai, nuolatiniai nei\xc5\xa1tikimyb\xc4\x97s atvejai ar j\xc5\xb3 poreikis, nei\xc5\xa1spr\xc4\x99stos problemos d\xc4\x97l ankstesn\xc4\x97s nei\xc5\xa1tikimyb\xc4\x97s slopina artimus santykius su nuolatiniu partneriu. I\xc5\xa1vengti nei\xc5\xa1tikimyb\xc4\x97s padeda artim\xc5\xb3 jausm\xc5\xb3 \xc5\xa1eimoje puosel\xc4\x97jimas, tarpusavio supratimo palaikymas, \xc5\xa1ilti tarpusavio santykiai, meil\xc4\x97, lytin\xc4\x97 darna, atsi\xc5\xbevelgimas \xc4\xaf vienas kito lytinius poreikius, noras vienas kitam pad\xc4\x97ti, suprasti, b\xc5\xabti draugu, bendramin\xc4\x8diu ar gyn\xc4\x97ju.'